Obsluha je veľmi nenáročná. Do hrnca vložíte suroviny, z ktorých chcete pripraviť daný pokrm, zavriete poklop, spotrebič zapojíte do elektrickej zásuvky a stlačíte tlačidlo ON. Následne, v závislosti od množstva a typu pripravovaného jedla počkáte potrebný čas. Preto sa zameriame najmä na jedlá z remosky, ktoré si môžete v tomto spotrebiči pripraviť. Koláč z remosky: Remosky sú ako stvorené na pečenie koláčov (akýchkoľvek). Tu je tip na extra rýchly čučoriedkový koláčik. Najprv vypracujte cesto z 2 hrnčekov čučoriedok, 1 hrnčeka polohrubej múky, hrnčeka cukru, hrnčeka mlieka, 1/2 hrnčeka oleja, 1 vajíčka a 1 prášku na pečenie. Nalejte ho do hrnca, ktorý predtým vymažte tukom, zapnite remosku a počkajte cca 40 – 50 min. Domáci chlieb z remosky: V remoske si môžete pripraviť drožďový aj kváskový domáci chlieb. Všetko, čo na tento účel potrebujete, je dobrý recept a remoska. Najprv vyhnetiete cesto, necháte ho vykysnúť a následne bochník vložíte do remosky. Ideálny čas pečenia sa pohybuje okolo 40 – 45 min. Ryža z remosky: Ryžu prepláchnite, vložte ju do remosky, pridajte potrebné množstvo horúcej vody (v závislosti od množstva ryže), soľ, olej a celú cibuľu. Zapnite remosku, ryžu nechajte variť cca 20 min., remosku následne vypnite, no ryžu vyberte až po ďalších 20 min. Bublanina z remosky: Všetky suroviny, ktoré používate na prípravu vašej bublaniny, zmiešajte, vložte do hrnca a nechajte piecť počas 30 – 40 min. Pre lepšiu predstavu, pri použití menšej original remosky s priemerom 24 cm môžete použiť 300 ml hrnček polohrubej múky, 1/2 hrnčeka cukru, 1 ČL sódy/prášku do pečiva, 1/2 hrnčeka mlieka, 1/4 hrnčeka oleja a 1 vajce. Kuracie prsia z remosky: V remoske si môžete pripraviť akékoľvek mäso a zvoliť akýkoľvek postup jeho prípravy. Na začiatok môžete skúsiť tento extra jednoduchý recept. Do hrnca vložte nakrájanú cibuľu, 5 strúčikov cesnaku, 2 nakrájané jablká, 2 kuracie prsia a cca 40 g masla. Zapnite remosku a počkajte 40 – 45 min.